EVROPSKA KOMISIJA Bruselj, 12.12.2018 COM(2018) 818 final POROČILO KOMISIJE EVROPSKEMU PARLAMENTU IN SVETU Izvajanje tretjega programa ukrepov Unije na področju zdravja v letu 2015 {SWD(2018) 489 final}



UVOD V tem poročilu je predstavljeno izvajanje letnega delovnega programa za leto 2015 v okviru tretjega zdravstvenega programa za obdobje 2014–2020, vzpostavljenega z Uredbo (EU) št. 282/2014 Evropskega parlamenta in Sveta z dne 11. marca 2014. V skladu s členom 13 Uredbe mora Komisija poročati odboru zdravstvenega programa o izvajanju vseh ukrepov, ki se financirajo v okviru programa, ter tudi Evropskemu parlamentu in Svetu. To poročilo izpolnjuje slednjo zahtevo. Zagotavlja podrobne informacije o proračunu za leto 2015 in načinu njegove izvršitve. Hkrati upošteva spremembo letnega delovnega programa za leto 2015, s katero se financiranje usmerja k tistim državam članicam, ki so pod posebnim migracijskim pritiskom ter potrebujejo podporo pri svojem odzivanju na povezane zdravstvene izzive. V delovnem dokumentu služb Komisije, priloženem temu poročilu, so predstavljeni številni primeri ključnih ukrepov, sofinanciranih v okviru drugega in tretjega zdravstvenega programa, za katera so končni rezultati postali razpoložljivi v letu 2015. Prav tako so v njem podani primeri ukrepov, financiranih v okviru delovnega programa za leto 2015 na podpornih področjih, kot sta ocenjevanje in razširjanje informacij. Hkrati so v poročilu podane preglednice s pregledom vseh sofinanciranih dejavnosti in pogodb. Letni delovni program za leto 2015 je bil osredotočen na inovacije v zdravstvu in zdravstvenem varstvu, v tem poročilu pa je poudarek na dveh povezanih tokovih ukrepov (zdravstvena tehnologija in zdravje migrantov). Kot odziv na velik pritok migrantov, ki nedvomno potrebujejo mednarodno zaščito, ter na potrebo po zagotovitvi finančne podpore organizacijam, ki lahko državam članicam pomagajo pri reševanju teh izrednih razmer, se je Komisija odločila spremeniti letni delovni program za leto 2015. Komisija zagotavlja, da se izvajanje tretjega zdravstvenega programa pozorno spremlja, rezultati pa se obširneje objavljajo. Še naprej tudi spodbuja sodelovanje vseh držav članic in drugih držav, vključenih v program, ter si prizadeva za sinergije z drugimi programi financiranja EU.

KAZALO UVOD UKREP LETA – POSEBNA TEMATSKA USMERITEV V LETU 2015 IZVRŠEVANJE PRORAČUNA 1. Proračun 2. Cilji, prednostne naloge in mehanizmi financiranja v letu 2015 3. Izvrševanje proračuna za poslovanje glede na mehanizem financiranja 4. Upravičenci DRUGE GLAVNE ZNAČILNOSTI



TEME IN UKREPI ZA LETO 2015

Prednostna zdravstvena tema v letnem delovnem programu za leto 2015 je bila „vrednotenje zdravstvenih tehnologij in inovacije“. To se je obravnavalo s številnimi ukrepi, ki so se financirali z različnimi mehanizmi financiranja in so bili podpisani v prvem četrtletju leta 2016, med njimi večina za tri leta, kar pomeni, da bodo potekali do konca leta 2018, v nekaterih primerih pa do leta 2020. To so: ·nov skupni ukrep za vrednotenje zdravstvenih tehnologij, ki predstavlja doslej največji prispevek EU (11 999 798,74 EUR) za en sam vidik zdravstvene politike v okviru tretjega zdravstvenega programa; ·dva projekta in skupni ukrep za celostno oskrbo (skupni prispevek EU je 6 837 798,31 EUR); ter ·priprave na vzpostavitev evropskih referenčnih mrež (381 372,23 EUR). Ozadje: Novi skupni ukrep za vrednotenje zdravstvenih tehnologij predstavlja znanstveno in tehnično komponento sodelovanja EU na tem področju. Uveden je bil junija 2016 in se bo izvajal do leta 2020. Vanj so vključene organizacije, ki jih imenujejo vlade (iz držav EU, držav pristopnic k EU ter držav EGP in Efte), ter številne ustrezne regionalne agencije in neprofitne organizacije, ki izvajajo vrednotenje zdravstvenih tehnologij v Evropi ali prispevajo k njemu. Cilj: Cilj je podpreti prostovoljno znanstveno in tehnično raven med organi vrednotenja zdravstvenih tehnologij. S tem sodelovanjem naj bi zagotovili vložek za razvoj modela skupnega dela, ki naj bi se nadaljevalo potem, ko bo financiranje EU v okviru zdravstvenega programa zaključeno. Sredstva: Močen poudarek je na skupnih vrednotenjih zdravstvenih tehnologij ter zgodnjih dialogih o rezultatih in načinih njihove uporabe v nacionalnih okoljih. Družbe, ki iščejo nasvete, zelo cenijo zgodnje dialoge, zlasti vzporedna posvetovanja. Od maja 2018 so partnerji v skupnih ukrepih prejeli 29 zahtev za zgodnje dialoge. V vrednotenju zdravstvenih tehnologij se ocenjujejo tudi drugi vidiki zdravstvene tehnologije, na primer njeni stroški za pacienta ter njen vpliv na organizacijo sistemov zdravstvenega varstva pri zagotavljanju oskrbe in izvajanju zdravljenja. Gre torej za večdisciplinarni postopek, v katerem se sistematično pregledujejo zdravstvena, ekonomska, organizacijska, socialna in etična vprašanja v zvezi z uporabo zdravstvenih tehnologij. Ozadje: Na področju celostne oskrbe so v enem sofinanciranem projektu inovativne evropske regije zdravstvenega varstva, industrija in akademski svet povezani v partnerstvo, ki lahko preoblikuje storitve zdravljenja in oskrbe. Projekt vključuje pilotno fazo in razširjeno izvajanje rutinske oskrbe. Vanj je vključenih 13 partnerjev iz šestih držav EU (Danske, Grčije, Nemčije, Nizozemske, Španije in Združenega kraljestva). Cilj: Skupni cilj je opredeliti, prenesti in razširiti obstoječe in operativno usklajevanje oskrbe in dobrih zdravstvenih storitev na daljavo, da bi dosegli 75 000 oskrbovancev ali pacientov v različnih regijah in programih v več evropskih državah. Projekt naj bi po pričakovanjih prinesel dve pomembni koristi: ·močno podlago za uspešno usposabljanje in tesno sodelovanje, ki pospešuje skupno učenje; ·praktično podporo za razširjanje dobrih praks, ki spodbujajo aktivno in zdravo staranje ter udeležbo starejših ljudi v skupnosti. To naj bi v povezavi s skupnim ukrepom bistveno prispevalo k boljši organizaciji in izvajanju konceptov celostne oskrbe v vsej EU. Dodatni ukrepi, ki se izvajajo kot odziv na migracijsko krizo poleti 2015 in po naknadni spremembi letnega delovnega programa za leto 2015, so: ·štirje ukrepi v zvezi z zdravjem migrantov in beguncev (6 239 154 EUR); ·ena dodelitev neposrednih nepovratnih sredstev Mednarodnemu uradu za migracije (1 000 000 EUR). Njihov namen je bil podpreti države članice pod posebnim migracijskim pritiskom pri njihovem odzivu na z zdravjem povezane izzive z namenom zagotoviti konkretno podporo organizacijam, aktivnim na tem področju, in pomagati obravnavati vpliv na javno zdravje v najbolj prizadetih državah članicah EU. Ozadje: V enem projektu, ki ga vodi Andaluzijska šola za javno zdravje, so združeni partnerji iz sedmih držav (Belgije, Danske, Italije, Nizozemske, Poljske, Slovaške in Španije).

Cilj: podpreti države članice pri vzpostavitvi ali krepitvi mehanizma za usklajevanje zdravstvenega sektorja, da bi se omogočil skladen in konsolidiran nacionalni in mednarodni odziv na zdravstvene težave prispelih migrantov (beguncev, prosilcev za azil in drugih migrantov) ob hkratnem preprečevanju in obravnavanju morebitnih nalezljivih bolezni in čezmejnih nevarnosti za zdravje. To je bilo doseženo z vrednotenjem obstoječega mehanizma usklajevanja ter z izboljšanjem usklajevanja kot tudi znanj in spretnosti zdravstvenih delavcev. Ozadje: V drugem projektu je sodelovalo osem partnerjev za podporo zdravstvenim organom v 11 državah članicah. Cilj: Projekt je bil osredotočen na zdravstvene preglede prihajajočih migrantov prek skupnega instrumenta, ki državam članicam omogoča, da odkrivajo in ocenjujejo morebitne nevarnosti, razdeljujejo gradivo za promocijo zdravja in ozaveščajo zainteresirane strani. Podroben pregled vseh ukrepov, ki se financirajo v okviru letnega delovnega programa za leto 2015, je na voljo v delovnem dokumentu služb Komisije, ki je priložen temu poročilu. IZVRŠEVANJE PRORAČUNA 1.Proračun Skupni proračun za tretji zdravstveni program za obdobje 2014–2020 znaša 449,4 milijona EUR. To vključuje 30 milijonov EUR za delovanje Izvajalske agencije za potrošnike, zdravje, kmetijstvo in hrano (v nadaljnjem besedilu: agencija Chafea), ki jo je Komisija pooblastila za upravljanje zdravstvenega programa za obdobje 2014–2020. Agencija Chafea Komisiji od leta 2005 zagotavlja tehnično, znanstveno in upravno pomoč pri izvajanju zdravstvenega programa. Agencija organizira letne razpise za zbiranje predlogov, usklajuje ocenjevanje vlog, se pogaja o povezanih sporazumih o nepovratnih sredstvih, jih podpisuje in upravlja ter razširja rezultate ukrepov. Odgovorna je tudi za številne postopke za oddajo javnih naročil. Proračun, določen v delovnem načrtu za letni delovni program za leto 2015, je znašal 59 750 000 EUR, razdelil pa se je na naslednji način: ·odhodki iz poslovanja: 54 041 000 EUR, kar ustreza proračunski vrstici št. 17 03 01 tretjega zdravstvenega programa za ukrepe EU na področju zdravja (2014–2020) („izboljšanje inovacij na področju zdravja, povečanje vzdržnosti zdravstvenih sistemov in varovanje državljanov Unije pred resnimi čezmejnimi nevarnostmi za zdravje“); ·upravni odhodki: 1 500 000 EUR, kar ustreza proračunski vrstici 17 01 04 02 – odhodki za podporo tretjemu zdravstvenemu programu za ukrepe EU na področju zdravja (2014–2020). Celotni proračun za poslovanje je znašal 55 629 805 EUR, celotni upravni proračun pa 1 551 822,66 EUR. To je vključevalo odobritve in namenske prejemke za države Efte/EGP iz prejšnjih proračunskih let.



2.Cilji, prednostne naloge in mehanizmi financiranja v letu 2015 V letu 2015 je bil celotni proračun za poslovanje razdeljen med štiri posebne cilje programa na naslednji način: 1.Promocija zdravja: 15 669 170,92 EUR (29 % proračuna za poslovanje v letu 2015) za promocijo zdravja, preprečevanje bolezni in ustvarjanje spodbudnega okolja za zdrav način življenja ob upoštevanju načela „zdravje v vseh politikah“. 2.Nevarnosti za zdravje: 5 016 028,59 EUR (9 % proračuna za poslovanje v letu 2015) za zaščito državljanov EU pred resnimi čezmejnimi nevarnostmi za zdravje. 3.Zdravstveni sistemi: 25 106 924,35 EUR (46 % proračuna za poslovanje v letu 2015) za prispevanje k inovativnim, učinkovitim in vzdržnim zdravstvenim sistemom. 4.Boljše in varnejše zdravstveno varstvo: 6 127 923,17 EUR (11 % proračuna za poslovanje v letu 2015) za pomoč državljanom EU pri dostopu do boljšega in varnejšega zdravstvenega varstva.

Posebni razpis za podporo „državam članicam pod posebnim migracijskim pritiskom pri njihovem odzivu na z zdravjem povezane izzive“ je bil horizontalen ukrep, povezan s ciljem 1 (promocija zdravja) in ciljem 2 (nevarnosti za zdravje). Ustrezni znesek 7 234 199,58 EUR (13 % proračuna za poslovanje v letu 2015) je bil enakomerno porazdeljen med cilj 1 in cilj 2 ter je vodil do navedenih izračunov. Hkrati je bilo za horizontalne dejavnosti (informacijska tehnologija, komunikacije) namenjenih 2 857 971,72 EUR (5 % proračuna za poslovanje v letu 2015). Diagram 1: Proračun za poslovanje v letu 2015 glede na cilje tretjega zdravstvenega programa Diagram ponuja informacije o sredstvih zdravstvenega programa, vloženih kot prispevek EU v okviru različnih tematskih prednostnih nalog v letu 2015. Diagram 2: Razporeditev proračuna za poslovanje po tematskih prednostnih nalogah v letu 2015 Program se izvaja s širokim naborom instrumentov financiranja. To so: ·ukrepi, ki jih sofinancirajo organi držav članic (skupni ukrepi); ·nepovratna sredstva za projekte; ·nepovratna sredstva za poslovanje v podporo nevladnim organizacijam; ·neposredni sporazumi z mednarodnimi organizacijami; ·javna naročila; ·drugi ukrepi, kot so znanstveni odbori, upravni sporazumi s Skupnim raziskovalnim središčem in nepovratna sredstva za konference predsedstva Sveta. Pri izbiri pobud za financiranje so bili uporabljeni konkurenčni izbirni postopki in postopki dodeljevanja. Vendar se ti ne uporabljajo za skupne ukrepe, sporazume o neposrednih nepovratnih sredstvih in konference, ki jih organizirajo predsedstva Sveta, saj v teh primerih konkurenčni postopki v skladu s posebnimi pravili niso dovoljeni ali pa se v praksi ne uporabljajo, na primer zaradi monopolnega položaja. Upravna sredstva so zajemala odhodke za študije, srečanja strokovnjakov, stroške obveščanja in objav ter stroške tehnične in upravne pomoči za sisteme IT. 3.Izvrševanje proračuna za poslovanje glede na mehanizem financiranja Vrsta mehanizma financiranja Izvrševanje (v EUR)

Obveznosti Delež mehanizma glede na celotni izvršeni proračun (obveznosti) Razpisi za zbiranje predlogov: Nepovratna sredstva za projekte 14 944 000,04 27,3 % Nepovratna sredstva za poslovanje 5 005 520,00 9,1 % Nepovratna sredstva za skupne ukrepe 17 791 725,60 32,5 % Nepovratna sredstva za konference za države članice, ki so predsedovale EU 120 434,90 0,2 % Sporazumi o neposrednih nepovratnih sredstvih Upravlja agencija CHAFEA 3 715 000,00 6,8 % Upravlja GD SANTE 120 747,29 0,2 % Javna naročila (pogodbe o storitvah) Upravlja agencija CHAFEA 5 890 424,70 10,8 % Upravlja GD SANTE 5 744 988,82 10,5 % Drugi ukrepi Upravlja agencija CHAFEA 500 000,00 0,9 % Upravlja GD SANTE 945 177,40 1,7 % Proračun, izvršen v letu 2015 54 778 018,75 100 % Celotni razpoložljivi proračun 55 629 805,00 Neporabljena sredstva Upravlja agencija CHAFEA 218 478,65 Upravlja GD SANTE 633 307,60